Fikile in Twitter-geveg met Olimpiese medaljewennerSunette Viljoen in aksie by die 2016 Olimpiese Spele in Rio. Foto: AP Photo/Matt Dunham Fikile Mbalula, minister van sport, en Sunette Viljoen, een van SA se Rio Olimpiese Spele-medaljewenners, het mekaar op Twitter aangevat oor geld wat aan Viljoen belowe is, maar nog nie betaal is nie. Viljoen (32) het in Augustus ŉ silwermedalje vir Suid-Afrika in die spiesgooi by die Olimpiese Spele in Rio verower met ŉ allemintige gooi van 64,92 m. Viljoen het R200 000 vir haar silwermedalje ontvang volgens die aansporingskema wat vooraf deur die SA Sportkonfederasie (Saskok) opgestel is. Met die Suid-Afrikaanse atlete se terugkeer na Suid-Afrika ná die Olimpiese Spele het Mbalula hulle op die lughawe verwelkom en ekstra geldbonusse vir goud-, silwer- en bronsmedalje-wenners belowe. Mbalula het toe aan verslaggewers gesê die bykomende kontant kom uit die departement van sport se begroting. Viljoen het haar egter Maandag tot Twitter gewend om haar frustrasie uit te spreek omdat sy nog nie die beloofde R70 000 ontvang het nie. Sy het ŉ skermskoot van ŉ SMS-gesprek tussen haar en Mbalula getwiet. In die gesprek vra sy Mbalula wanneer sy die R70 000 sal ontvang aangesien sy die geld baie nodig het. Mbalula antwoord dan: “Jy het gesê jy het dit nie nodig nie. So ek hou by jou wense.” Sunette Viljoen het hierdie gesprek tussen haar en Fikile Mbalula, minister van sport, op Twitter gedeel. Viljoen het in reaksie hierop op Twitter gesê: “[Ek het] nooit, ooit hierdie woorde gesê nie. Dit is hoe jy behandel word nadat jy ŉ Olimpiese medalje gewen het. Wat ŉ absolute skande. [Ek] doen dit altyd op my eie.” Haar woorde was skaars koud voordat Mbalula ook op Twitter teruggekap het. Hy het in sy twiets gesê hy sal nie “die knie buig onder anargie nie” en dat hy “dag en nag deur Sunette en haar vriendin lastig geval word”. “Saskok is ŉ sportkonfederasie van die departement van sport en ontspanning. Atlete is betaal – almal onder wie Sunette – vir hul Rio-deelname. Wat ek belowe het, was ŉ ekstra bonus om waardering te toon en uitnemendheid te beloon. Dit het Sunette geëis nog voordat dit belowe was,” het Mbalula getwiet. “E-posse, oproepe, SMS, twiets en alles. Ons word geteister deur iemand wat nie die gepaste proses waardeer nie [en] daagliks eise stel. Dit is mishandeling.” Mbalula het verder ontken dat hy Viljoen op Twitter geblok het soos sy beweer het en gesê Viljoen het self die departement van sport se Twitter-rekening geblok. Viljoen kon nie Maandag telefonies bereik word vir kommentaar nie. Sy het wel getwiet: “Verdere onderhoude sal my op geen manier help nie. Betaal ons net wat jy belowe het. Dis al. Moenie beloftes maak wat jy nie kan nakom nie.” Mbalula se woordvoerder was nie Maandag per selfoon bereikbaar nie. Sy landlyn het ook onbeantwoord gebly.